ORDE do 25 de outubro de 2010 pola que se establecen as bases para a concesión, en réxime de concorrencia competitiva, das subvencións correspondentes ao VIII Premio de Xornalismo Científico Galicia Innovación, no marco do Programa de comunicación e sensibilización social (CSS) do Plan Galego de Investigación, Desenvolvemento e Innovación Tecnolóxica (PGIDIT) e se procede á súa convocatoria para o ano 2010.
CONSELLERÍA DE ECONOMÍA E INDUSTRIA — III. OUTRAS DISPOSICIÓNS — 02/11/2010

A Lei 12/1993, do 6 de agosto, de fomento da investigación e desenvolvemento tecnolóxico de Galicia, no seu artigo 1º, establece, como obxectivo xeral, o fomento da investigación científica e a innovación tecnolóxica para promover o desenvolvemento económico, social e produtivo de Galicia. Como unha ferramenta encamiñada ao logro deste obxectivo, a citada lei, no seu capítulo II, crea o Plan Galego de Investigación, Desenvolvemento e Innovación Tecnolóxica (PGIDIT), que foi aprobado polo Consello da Xunta de Galicia, na súa reunión do 21 de setembro de 2006, para o período 2006-2010.
Este plan considera diferentes programas de actuación, entre eles o de Comunicación e Sensibilización Social, no cal se inclúe Diverciencia, que ten o propósito de fomentar unha cultura do coñecemento da ciencia e a tecnoloxía e posibilitar ao conxunto da sociedade unha mellor percepción das actividades de I+D+i e dos resultados que delas se derivan. Así mesmo, debe promover a sensibilización social que favoreza un maior recoñecemento das actividades de I+D+i e dos seus resultados na sociedade.
Neste contexto o desenvolvemento científico e tecnolóxico é un dos factores de maior influencia na configuración do mundo contemporáneo. Nesta liña, a Consellería de Economía e Industria, a través da Dirección Xeral de Investigación, Desenvolvemento e Innovación, está a impulsar actividades mediante as que se intenta divulgar e facilitar a comprensión do que significa este desenvolvemento.
Entre estas actuacións e ao abeiro do Plan Galego de Investigación, Desenvolvemento e Innovación Tecnolóxica 2006-2010, aprobado polo Consello da Xunta de Galicia na súa reunión do 21 de setembro de 2006, a Consellería de Economía e Industria convoca a oitava edición do Premio de Xornalismo Científico Galicia Innovación. Este galardón ten como finalidade estimular a produción de textos xornalísticos especializados en materia científica.
O obxectivo final desta e doutras accións do Programa de Comunicación e Sensibilización Social do Plan Galego de I+D+i é fomentar unha cultura do coñecemento da ciencia e da tecnoloxía que permita unha mellor percepción das actividades de I+D+i por parte da sociedade galega.
En consecuencia co anteriormente exposto, esta consellería
DISPÓN:
Artigo 1º.-Convocatoria e bases reguladoras.
1. Esta orde ten por obxecto aprobar as bases que figuran no anexo I, polas que se rexerá a convocatoria da Dirección Xeral de Investigación, Desenvolvemento e Innovación da Consellería de Economía e Industria en réxime de concorrencia competitiva da oitava edición do Premio de Xornalismo Científico Galicia Innovación (IN822C), para distinguir traballos de xornalismo científico publicados en medios de comunicación galegos e edicións para Galicia de medios estatais.
2. Así mesmo, por medio desta orde convócanse as subvencións correspondentes ao VIII Premio de Xornalismo Científico Galicia Innovación para o 2010.
Artigo 2º.-Solicitude.
Para poder ser beneficiario/a das subvencións deberá presentarse unha solicitude dirixida á Consellería de Economía e Industria, axustada ao modelo normalizado que figura no anexo II desta orde, que irá acompañada dos documentos que se especifican no artigo 5º das bases reguladoras (anexo I).
Artigo 3º.-Lugar e prazo de presentación de solicitudes.
1. Os formularios de solicitude de axuda regulados nesta orde deberanse obter, cubrir, validar e imprimir necesariamente polo/a solicitante a través da aplicación informática Axudas Virtual (procedemento IN822C-presentación electrónica), dispoñible no seguinte enderezo da internet:
https://axudasindustria.xunta.es/att
Tamén se pode acceder, na oficina virtual desta consellería, sita no enderezo da internet:
http://economiaeindustria.xunta.es
e no enderezo http://www.xunta.es/presentacion-electronica-da-xunta-de-galicia da Xunta de Galicia facendo uso do enlace dispoñible co procedemento IN822C.
Para cubrir correctamente o formulario de solicitude, no citado enderezo da internet disporase de instrucións de axuda que deberán ser observadas en todo momento polos/as candidatos/as.
En caso de dúbida, dificultades técnicas ou necesidade de máis información, poderán dirixirse á Dirección Xeral de Investigación, Desenvolvemento e Innovación, a través dos teléfonos 881 99 91 56 e 881 99 91 60, do número de fax 981 54 10 39 ou do enderezo de correo electrónico cei.info@galiciainnovacion.org que adoptará as medidas necesarias para facilitar a presentación por escrito de solicitudes.
O anexo II desta convocatoria publícase no DOG exclusivamente para efectos informativos, sendo necesario empregar a aplicación informática indicada para a obtención do formulario de solicitude.
2. A Consellería de Economía e Industria velará polos datos de carácter persoal que serán obxecto de tratamento, e para eses efectos procederase á súa incorporación a un ficheiro que cumprirá as esixencias da Lei 15/1999, do 13 de decembro, de protección de datos de carácter persoal, adoptándose tanto as medidas de seguridade técnicas como organizativas.
A finalidade da recollida e tratamento dos datos persoais será estritamente a xestión e tramitación do expediente correspondente e as que se deriven da aplicación da Lei 4/2006, do 30 de xuño, de transparencia e boas prácticas na Administración pública galega. A revisión dos expedientes desta orde de convocatoria poderá ser realizada pola Fundación para o Fomento da Calidade Industrial e o Desenvolvemento Tecnolóxico de Galicia, de acordo co establecido na encomenda de xestión para o ano 2010, con data do 31 de decembro de 2009, realizada pola Consellería de Economía e Industria á dita entidade, que asumirá, en tal caso, a condición de entidade colaboradora, coas obrigas que sinala o artigo 12 da Lei 9/2007, do 13 de xuño, de subvencións de Galicia.
Decláranse recoñecidos e poderán exercitarse os dereitos de acceso, cancelación, rectificación e oposición por escrito e presentando identificación suficiente no seguinte enderezo: edificios administrativos San Caetano-San Caetano, s/n-15704 Santiago de Compostela, ou ben mediante o procedemento habilitado para o efecto e que poderá atopar na Guía do cidadán da páxina web da Xunta.
3. A presentación de solicitudes farase por vía escrita (en soporte papel) ou en formato electrónico logo da obtención e formalización dos formularios de acordo co previsto neste artigo.
4. As solicitudes en formato papel, xunto coa documentación, presentaranse preferentemente no rexistro da Dirección Xeral de Investigación, Desenvolvemento e Innovación, da Xunta de Galicia, sita na rúa Feáns, nº 7 baixo C, C.P. 15706 Santiago de Compostela, ou nos restantes rexistros de calquera outro órgano, que pertenza á Administración xeral do Estado, ás comunidades autónomas, ou ás entidades que integran a Administración local, sempre que neste último caso se teña subscrito o oportuno convenio, ou polos restantes medios previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
As solicitudes tamén poderán presentarse en formato electrónico, en vez de en papel, ante o rexistro telemático da Xunta de Galicia, mediante sinatura electrónica do/a representante legal, do/a solicitante ou persoa que o/a representa e cando non sexa preciso achegar ningunha documentación en papel, téndose que cumprir os seguintes requisitos:
O presentador deberá posuír un certificado dixital en vigor baixo a norma X.509 V3 recoñecido pola plataforma de validación e sinatura electrónica @firma. Os prestadores recoñecidos son: DNI electrónico, Camerfirma, izenpe, CATCert (Axencia Catalá de Certificación), ANF AC, SCR (Servizo de Certificación dos Rexistradores), ACA, ACCV (Autoridade de Certificación da Comunidade Valenciana), Ancert (Axencia Notarial de Certificación), FNMT (Fábrica Nacional de Moeda e Timbre), Firma profesional e Banesto CA.
5. Xunto cos formularios de solicitude deberá anexarse en formato electrónico a documentación á cal se fai referencia no punto 2 anterior. Para isto, no proceso de cobertura telemática permitirase anexar á solicitude os arquivos informáticos necesarios. No caso de presentación telemática unha vez asinados co certificado dixital do presentador os formularios normalizados, procederase á transferencia telemática da dita documentación ao rexistro telemático da Xunta de Galicia, creado polo Decreto 164/2005, do 16 de xuño. Unha vez completado o proceso de transferencia telemática, efectuarase a anotación correspondente no rexistro de entrada, e nese momento expedirase, empregando as características da aplicación telemática, un recibo no cal quedará constancia do feito da presentación.
6. O prazo de presentación das solicitudes será dun mes contado a partir do día seguinte ao da publicación desta orde no Diario Oficial de Galicia. Entenderase como último día do prazo, o correspondente ao mesmo ordinal do día da publicación. Se o último día do prazo fose inhábil, entenderase prorrogado ao primeiro día hábil seguinte e, se no mes de vencemento non houbese día equivalente ao inicial do cómputo, entenderase que o prazo expira o último día do mes.
Artigo 4º.-Información aos interesados.
1. Sobre este procedemento administrativo, que ten o código IN822C-presentación electrónica, poderase obter documentación normalizada ou información adicional na Dirección Xeral de Investigación, Desenvolvemento e Innovación, a través dos seguintes medios:
a) Páxina web oficial da consellería
(
http://economiaeindustria.xunta.es
)
e da Dirección Xeral de I+D+i
http://economiaeindustria.xunta.es/dxidi
),
en ambos casos no punto Axudas.
b) Os teléfonos 881 99 91 56 e 881 99 91 60.
c) O enderezo electrónico:
cei.info@galiciainnovacion.org
d) Presencialmente.
Disposicións derradeiras
Primeira.-Habilitación para o desenvolvemento.
Facúltase o director xeral de Investigación, Desenvolvemento e Innovación para que dite as resolucións que sexan precisas para o desenvolvemento e aplicación desta orde.
Segunda.-Entrada en vigor.
Esta orde entrará en vigor o día seguinte ao da súa publicación no Diario Oficial de Galicia.
Santiago de Compostela, 25 de outubro de 2010.
Javier Guerra Fernández
Conselleiro de Economía e Industria
ANEXO I
Bases reguladoras para a concesión, en réxime
de concorrencia competitiva, do VIII Premio de Xornalismo Científico Galicia Innovación
Artigo 1º.-Obxecto e réxime das subvencións.
1. Este premio ten por obxecto distinguir traballos de xornalismo científico publicados en medios de comunicación galegos e edicións para Galicia de medios estatais, e estimular a produción de textos xornalísticos especializados en materia científica.
2. O procedemento de concesión deste premio tramitarase en réxime de concorrencia competitiva.
Artigo 2º.-Dotación económica.
Seleccionarase un primeiro e un segundo premio dotados respectivamente con 6.000 euros e 3.000 euros. En caso de recaer en traballos de carácter colectivo, a contía dividirase equitativamente entre os autores do traballo.
Artigo 3º.-Financiamento.
1. Os gastos relativos ao premio imputaranse á aplicación orzamentaria 08.02.561A.480.1 dos orzamentos da Consellería de Economía e Industria para o ano 2010.
2. As axudas previstas nesta orde serán compatibles con calquera outra destinada ao mesmo fin, agás as que poida conceder esta mesma consellería.
Artigo 4º.-Beneficiarios/as e requisitos.
1. Poderán participar nesta convocatoria profesionais do xornalismo que teñan publicado algún traballo xornalístico de contido científico nun medio de comunicación da Comunidade Autónoma de Galicia ou nunha edición para Galicia dun medio de difusión estatal. Os traballos poderán ser presentados a título individual ou en equipo e terán que estar publicados no período que comprende entre o 1 de novembro de 2009 e a data de publicación da presente convocatoria. Cada candidato/a non poderá presentar máis de tres traballos.
2. Non poderán obter a condición de beneficiarios as persoas en que se produza algunha das circunstancias previstas no artigo 10.2º da Lei 9/2007, do 13 de xuño, de subvencións de Galicia.
Artigo 5º.-Documentación que hai que presentar.
1. Copia do documento de identidade do/a candidato/a ou candidatos/as. As copias do documento deberán ser incorporadas en arquivo adxunto na aplicación telemática só no caso de que os/as candidatos/as non outorguen consentimento expreso para que a Administración verifique os seus datos datos de identidade.
2. Curriculum vitae do/a candidato/a e candidatos/as. O(s) curriculum vitae deberá(n) ser incorporado(s) en arquivo adxunto na aplicación telemática.
3. Exemplar do traballo. Os exemplares dos traballos poderán ser presentados a través da aplicación telemática para o cal deberán seguirse as indicacións establecidas na propia aplicación. Nos casos en que o tamaño do exemplar do traballo supere o tamaño máximo asignado na aplicación telemática requirirase a presentación da documentación conforme o disposto no seguinte punto.
4. De non ser posible a presentación telemática do exemplar do traballo conforme o indicado no punto anterior, o/a candidato/a poderá presentar a documentación das seguintes formas:
a) Se se trata dun traballo en prensa escrita terá que achegarse un exemplar orixinal da publicación na que fose difundido e un arquivo coa copia do traballo en soporte CD.
b) Se se trata dun traballo en formato audio ou vídeo terá que entregarse un arquivo coa copia en soporte CD ou DVD que deberá recoller o espazo ou programa completo no cal foi difundido.
c) Se se trata dun traballo en formato electrónico, deberase achegar unha copia en papel e un arquivo coa copia en formato CD que deberá recoller a captura da pantalla da páxina ou páxinas web onde foi difundido.
5. En todos os casos o/a candidato/a deberá especificar claramente a data e o medio de comunicación en que foi difundido o traballo presentado.
Artigo 6º.-Consentimentos e autorizacións.
1. A presentación da solicitude implica o coñecemento e a aceptación destas bases reguladoras. De conformidade co artigo 20.3º da Lei 9/2007, do 13 de xuño, de subvencións de Galicia, a presentación da solicitude de concesión da subvención comportará a autorización dos/as solicitantes para que o órgano xestor obteña de forma directa a acreditación do cumprimento das súas obrigas tributarias co Estado, coa Comunidade Autónoma e coa Seguridade Social, a través de certificados telemáticos polo que queda liberado o/a solicitante de achegar a correspondente certificación. Non obstante, o/a solicitante poderá denegar expresamente o consentimento, debendo presentar entón a certificación correspondente.
Igualmente, de conformidade co mesmo artigo, se o/a solicitante indica que certa documentación que se deba usar neste procedemento xa obra no poder da Administración, a presentación da solicitude implica a autorización ao órgano instrutor para acceder a ela. Para estes efectos, identificarase o procedemento administrativo para o que foi presentada, e sempre e cando non transcorresen máis de cinco anos desde a finalización do procedemento a que se refire.
2. De acordo co establecido na disposición adicional primeira do Decreto 132/2006, do 27 de xullo, de creación dos rexistros de axudas, subvencións e convenios e de sancións da Xunta de Galicia, a persoa solicitante da subvención consentirá expresamente a inclusión e publicidade dos datos relevantes referidos ás axudas e subvencións concedidas, así como ás sancións impostas, no devandito rexistro, feito que terá lugar agás nos supostos legalmente establecidos e, se é o caso, obterá o consentimento expreso dos demais membros do equipo para a inclusión e publicidade destes datos.
3. De acordo co establecido no Decreto 255/2008, do 23 de outubro, polo que se simplifica a documentación para a tramitación dos procedementos administrativos e se fomenta a utilización de medios electrónicos, o solicitante consentira expresamente a verificación dos seus datos de identidade.
4. De conformidade co artigo 13.4º da Lei 4/2006, do 30 de xuño, de transparencia e de boas prácticas na Administración pública galega, esta consellería publicará na súa páxina web oficial a relación dos/das beneficiarios/as e o importe das axudas concedidas, polo que a presentación da solicitude leva implícita a autorización para o tratamento necesario dos datos dos/das beneficiarios/as e a súa publicación na citada páxina web, coas excepcións previstas nas leis.
Artigo 7º.-Órganos competentes.
A Dirección Xeral de Investigación, Desenvolvemento e Innovación será o órgano competente para a instrución do procedemento de concesión da/s axuda/s establecidas nesta convocatoria, correspondendo ao conselleiro de Economía e Industria ditar a resolución de concesión.
Artigo 8º.-Instrución do procedemento e tramitación.
1. De conformidade co establecido no artigo 71 da Lei 30/1992, do 26 de novembro, de réxime xurídico das administracións públicas e do procedemento administrativo común, se a solicitude non reúne algún dos requisitos exixidos nestas bases reguladoras ou na correspondente convocatoria requirirase ao interesado mediante anuncio publicado na páxina web da Consellería de Economía e Industria (
http://economiaeindustria.xunta.es
), para que nun prazo de dez días hábiles, emende a falta ou achegue os documentos preceptivos. Neste requirimento farase indicación expresa de que, se así non o fixese, terase por desistido da súa petición, logo da correspondente resolución. A dita publicación tamén se poderá realizar no taboleiro electrónico da axuda. Se a instrución do procedemento o aconsellase, o órgano competente poderá substituír esta publicación na web, pola notificación individualizada de conformidade co establecido no artigo 59 da Lei 30/1992.
2. Sen prexuízo do disposto no parágrafo anterior, poderase requirir ao/á solicitante que achegue cantos datos, documentos complementarios e aclaracións resulten necesarios para a tramitación e resolución do procedemento.
Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos ao xurado encargado da súa valoración, de acordo co establecido no artigo seguinte.
3. Os expedientes que non cumpran as exixencias contidas nestas bases ou na normativa de aplicación, ou que non conteñan a documentación necesaria, quedarán á disposición do órgano instrutor para que formule a proposta de resolución de inadmisión, na que se indicarán as causas desta.
Artigo 9º.-Composición e funcións do xurado.
1. O xurado será o órgano colexiado encargado de avaliar as solicitudes de acordo cos criterios fixados no seguinte artigo, así como de propoñer a concesión do primeiro e segundo premio.
2. Composición. O xurado estará formado polos seguintes membros:
-Presidente: o director xeral de Investigación, Desenvolvemento e Innovación da Consellería de Economía e Industria ou persoa en quen delegue.
-Secretario: un/ha funcionario/a da Dirección Xeral de Investigación, Desenvolvemento e Innovación, que será nomeado/a polo presidente e actuará con voz pero sen voto.
-Vogais: cinco vogais designados polo director xeral de Investigación, Desenvolvemento e Innovación entre expertos no eido académico e profesional da comunicación e da ciencia.
3. Funcións. Unha vez revisadas as solicitudes e as emendas feitas, aqueles expedientes administrativos que reúnan todos os requisitos e a documentación necesaria serán remitidos ao xurado, que procederá á súa valoración e emitirá informe da proposta de concesión, neste informe figurarán de xeito individualizado os/as participantes propostos para obter o premio, coa puntuación que lles corresponde segundo os criterios recollidos no artigo seguinte.
4. O premio poderá ser declarado deserto.
Artigo 10º.-Criterios de selección.
O xurado realizará a valoración sobre 20 puntos, tendo en conta os seguintes criterios:
1. A súa calidade xornalística (máximo 7 puntos).
2. O seu rigor científico (máximo 6 puntos).
3. A repercusión social do tema tratado (máximo 5 puntos).
4. A difusión da importancia do potencial das mulleres no eido da investigación e das medidas de igualdade que cómpre implantar (máximo 1 punto).
5. Emprego da lingua galega (máximo 1 punto).
Artigo 11º.-Audiencia.
1. Instruído o procedemento, e inmediatamente antes de redactar a proposta de resolución, porase de manifesto aos interesados para que, nun prazo de dez días, poidan formular alegacións e presentar os documentos e xustificacións que estimen pertinentes.
2. Porén, poderase prescindir do trámite ao que se refire o punto anterior cando non figuren no procedemento nin se vaian ter en conta na resolución outros feitos nin outras alegacións ou probas que as aducidas polo interesado.
Artigo 12º.-Resolución e notificación.
1. Unha vez concluído o trámite de audiencia, o órgano instrutor elevaralle a proposta de resolución ao conselleiro.
2. O conselleiro, á vista da proposta, ditará a correspondente resolución, que deberá estar debidamente motivada e expresará os candidatos aos que se lles concede o VIII Premio de Xornalismo Científico Galicia Innovación, o título dos traballos que se premian, así como o importe correspondente, e fará constar, se é o caso, a declaración de premio deserto.
3. O prazo máximo para resolver e notificar a resolución ao interesado será de seis meses contados a partir do día seguinte ao da publicación da orde de convocatoria no Diario Oficial de Galicia. Se transcorrese o prazo máximo para resolver sen que recaese resolución expresa, os interesados poderán entender desestimadas as súas solicitudes por silencio administrativo.
4. Todas as resolucións serán notificadas de acordo co establecido no artigo 58 da Lei 30/1992, do 26 de novembro, de réxime xurídico das administracións públicas e do procedemento administrativo común.
Non obstante, e de conformidade co establecido no artigo 59.6º b) da indicada lei, poderase substituír a notificación individual de concesión da axuda pola publicación no Diario Oficial de Galicia, con indicación neste caso da data da convocatoria, dos beneficiarios, da cantidade concedida e do traballo premiado.
Artigo 13º.-Réxime de recursos.
As resolucións ditadas ao abeiro da correspondente orde de convocatoria poñerán fin á vía administrativa e contra elas poderán interpoñerse os seguintes recursos, sen prexuízo de que os interesados poidan exercer calquera outro que consideren procedente:
a) Recurso potestativo de reposición ante o conselleiro de Economía e Industria, no prazo dun mes contado a partir do día seguinte ao da notificación da resolución, se esta fose expresa, ou de tres meses contados a partir do seguinte a aquel no que se produza o acto presunto.
b) Recurso contencioso-administrativo ante a sala do contencioso-administrativo do Tribunal Superior de Xustiza de Galicia, no prazo de dous meses contados desde o día seguinte ao da notificación da resolución, se esta fose expresa, ou de seis meses contados a partir do seguinte a aquel no que se produza o acto presunto.
Artigo 14º.-Pagamento e entrega dos premios.
1. O pagamento do importe dos premios farase mediante cheque nominativo a favor do autor ou autora do traballo. No caso de que se tratase dun equipo, o importe do cheque dividirase entre o número de membros do equipo.
2. Aos premios aplicaráselles a correspondente retención fiscal.
3. Os destinatarios dos premios terán a obriga de reintegrar o importe do premio no caso de incumprimento das condicións establecidas para a súa concesión. Así mesmo, terán a obriga de facilitar toda a información que lles sexa requirida pola Intervención Xeral da Comunidade Autónoma, polo Tribunal de Contas e polo Consello de Contas, no exercicio das súas funcións de fiscalización e control.
4. Os premios entregaranse nun acto público que se anunciará oportunamente.
Artigo 15º.-Divulgación dos traballos.
A Dirección Xeral de Investigación, Desenvolvemento e Innovación poderá, á súa libre elección, divulgar os proxectos premiados citando o medio de publicación.
Artigo 16º.-Retirada da documentación.
As persoas responsables dos traballos ou os seus representantes legais poderán retirar os traballos non premiados nas dependencias da Dirección Xeral de Investigación, Desenvolvemento e Innovación no prazo de 60 días contados a partir da resolución do conselleiro.
Ver referencia pdf "21000D006P020.PDF"